คนไทยยังไม่ต้องกิน แกลบ ครม.ถกสถานการณ์เศรษฐกิจ 
จีดีพีไม่ติดลบไม่ถือว่าถดถอย,นายทศพร ศิริสัมพันธ์ เลขาธิการสภาพัฒนาการเศรษฐกิจและสังคมแห่งชาติ (สศช.) เปิดเผยว่า ที่ประชุม ครม.ได้หารือกันถึงสถานการณ์เศรษฐกิจ ซึ่ง พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้เน้นย้ำให้ทุกหน่วยงานพยายามสื่อสารให้ประชาชนเข้าใจว่า,สถานการณ์เศรษฐกิจของไทยในปัจจุบันไม่ได้ถดถอย (recession) เศรษฐกิจไทยยังไม่ได้ติดลบ ยังเป็นการเติบโตอยู่ เพียงแต่เติบโตลดลง ไม่ได้ขยายตัวตามเป้าที่ตั้งไว้ ซึ่งนายกฯกลัวว่าจะมีการส่งสัญญาณออกไปผิดๆ เพราะถ้าคิดว่าเศรษฐกิจถดถอย ความเชื่อมั่นก็จะหายไป ทั้งนี้ นายกฯได้ให้ทุกกระทรวงไปดูแลเศรษฐกิจรากหญ้า เพราะในขณะที่เศรษฐกิจข้างบนดูดี แต่ข้างล่างยังบ่นว่ามีปัญหาอยู่ ส่วนกรณีของภัยแล้งหรือน้ำท่วม ล้วนส่งผลต่อสถานการณ์เศรษฐกิจทั้งนั้น,ด้านนางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวว่า นายสมคิด จาตุศรีพิทักษ์ รองนายกฯ ได้ชี้แจงใน ครม.ด้วยว่า แม้เศรษฐกิจไทยขณะนี้ขยายตัวต่ำกว่าเป้าหมาย หากดูตัวเลขเทียบปีต่อปี และไตรมาสต่อไตรมาสแล้ว ก็ยังเป็นการขยายตัวอยู่ จึงฝากให้ทุกหน่วยงานช่วยกันสื่อสารไม่ให้คนเข้าใจผิดว่าเศรษฐกิจไทยถดถอย ขณะเดียวกัน สศช.ยังได้รายงานให้ที่ประชุมรับทราบถึงภาพรวมของเศรษฐกิจไทย โดยเห็นว่าตัวชี้วัดด้านต่างๆทางเศรษฐกิจกำลังปรับตัวดีขึ้น ทั้งดัชนีการอุปโภคและบริโภค การใช้จ่ายภาครัฐ และการท่องเที่ยวที่กำลังขยายตัว ส่วนการลงทุนภาคเอกชนยังไม่ดีมากนัก ซึ่งรองนายกฯ ก็ขอให้ทุกหน่วยงานต้องสร้างความมั่นใจให้กับนักลงทุน เพื่อให้เข้ามาลงทุนในไทยเพิ่มขึ้น,นายกฯได้ย้ำใน ครม.ว่า แม้เครื่องชี้เศรษฐกิจจะปรับตัวดีขึ้นในช่วงครึ่งปีหลัง แต่เศรษฐกิจฐานรากยังไม่ดี สินค้าเกษตรบางตัวมีราคาดี แต่บางตัวมีราคาลดลง จึงฝากกระทรวงเกษตรฯไปดูแลทั้งการปรับเปลี่ยนการผลิต การลดต้นทุน การทำปุ๋ยสั่งตัด (Tailor made) และให้กระทรวงพาณิชย์มาร่วมด้วย พร้อมกันนี้รองนายกฯยังได้ฝากให้สำนักงบประมาณเร่งเบิกจ่ายงบกระตุ้นเศรษฐกิจด้วย อย่างไรก็ตามในสัปดาห์นี้ จะมีการประชุม ครม.เศรษฐกิจอีกครั้ง.
นายทศพร ศิริสัมพันธ์ เลขาธิการสภาพัฒนาการเศรษฐกิจและสังคมแห่งชาติ (สศช.) เปิดเผยว่า ที่ประชุม ครม.ได้หารือกันถึงสถานการณ์เศรษฐกิจ
เศรษฐกิจไทย,ยังไม่ติดลบ,เศรษฐกิจถดถอย,ขยายตัวต่ำกว่าเป้า,ประยุทธ์ จันทร์โอชา,สถานการณ์เศรษฐกิจ